《有所叹》
宋代·邹浩

亲者如路人，故者如世雠。路人与世雠，反与亲故侔。

无日不同与，无事不同谋。自谓腹心托，长久逾千秋。

不知祸有孕，有识所深忧。一旦乘间作，四顾谁依投。

往往舍之去，掉臂不回头。却思故与亲，大寒索衣裘。

聪明天资高，反已亦易求。及此早觉悟，厥疾犹可瘳。

作者简介：邹浩（1060—1111）字志完，遇赦归里后于周线巷住与辟一园名“道乡”，故自号道乡居士，常州晋陵（今江苏常州）人。生于宋仁宗嘉祐五年，卒於徽宗政和元年，年五十二岁。元丰五年（1082）进士，调扬州颍昌府教授。吕公著、范纯仁为郡守，皆礼遇之。哲宗朝，为右正言，累上疏言事。章惇独相用事，浩露章数其不忠，因削官，羁管新州。徽宗立，复为右正言，累迁兵部侍郎两谪岭表，复直龙图阁。卒谥忠，学者称道乡先生。浩著《道乡集》四十卷，《四库总目》传于世。